發射星雲往往係恆星形成嘅場所，好似上面提到嘅獵戶座大星雲同天鵝星雲都係噉樣。呢啲星雲內部有大量嘅氫同氦，呢一大團嘅氣體當中嘅粒子會因為重力而互相吸引，最後聚埋做一團，喺自己嘅重力之下崩塌並且形成恆星，而喺恆星形成場所嘅中心，好多時呢種作用仲會形成巨大嘅恆星，呢啲巨大恆星射出嘅紫外線會將周圍嘅氣體離子化，令到呢團氣體發出可見光，喺巨大恆星周圍、充斥住離子化咗嘅氫嘅區域就係所謂嘅電離氫區，而電離氫區周圍嗰浸冇離子化嘅氫嘅區域就係所謂嘅光解離區。